Statele Unite pregătesc un pachet de ajutor militar de 275 de milioane de dolari pentru Ucraina, care va include obuze de artilerie de 155 mm, muniții aeriene de precizie și vehicule terestre, au declarat joi trei oficiali americani pentru Reuters, informează Rador Radio România.
Forțele Moscovei au lovit intens orașul Harkov din nord-estul țării de luni de zile și au lansat un asalt terestru în nordul regiunii înconjurătoare pe 10 mai, o ofensivă despre care Kievul spune că s-a blocat deocamdată pe două linii de atac.
Presidential Drawdown Authority
Pentru ajutorul militar, care ar putea fi anunțat chiar vineri, se va va folosi Presidential Drawdown Authority (PDA), procedură care îl autorizează pe președinte să transfere articole și servicii din stocurile americane fără aprobarea specifică a Congresului în timpul unei situații de urgență. Oficialii au vorbit sub rezerva anonimatului, deoarece nu erau autorizați să discute public despre acest lucru.
Ca parte a pachetului de ajutor extern în sumă de 95 de miliarde de dolari, Congresul a autorizat diverse forme de ajutor pentru Ucraina în valoare de 60,8 miliarde de dolari, inclusiv articole în valoare de 8 miliarde de dolari prin procedura PDA.
SUA se așteaptă ca atacurile și pierderile de echipamente să continue
Deși pachetul include în principal muniții, acesta include și vehicule care sunt concepute pentru a recupera tancuri dezactivate și alte echipamente grele de pe câmpul de luptă, un semn că SUA se așteaptă ca atacurile și pierderile de echipamente să continue.
Analiștii militari se așteptau la o creștere a stocului de comenzi ale RTX, împreună cu alte companii majore care primesc contracte guvernamentale, cum ar fi Lockheed Martin, General Dynamics și Northrop Grumman, în urma adoptării pachetului de cheltuieli suplimentare.